b'\n_START_ARTICLE_\nOrgan\xc2\xb2/ASLSP\n_START_PARAGRAPH_\nOrgan\xc2\xb2/ASLSP (angle\xc5\xa1ko Organ\xc2\xb2/As Slow As Possible) je najpo\xc4\x8dasnej\xc5\xa1i in najdalj\xc5\xa1i koncert vseh \xc4\x8dasov. Izvajati so ga za\xc4\x8deli 5. septembra 2001, kon\xc4\x8dali pa ga bodo leta 2639. Njegov idejni avtor je skladatelj John Cage, ki si je sprva (leta 1985) zamislil istoimensko klavirsko kompozicijo v trajanju 20 minut. Leta 1987 jo je priredil za orgle, ki sodijo med glasbila, za katera je dolgoro\xc4\x8dno potrebno le malo vzdr\xc5\xbeevanja, kot mehansko glasbilo pa lahko proizvajajo tone brez predaha, izvajalci (orglarji) se lahko pri tem izmenjujejo._NEWLINE_Leta 1997 so se glasbeniki in filozofi na konferenci odlo\xc4\x8dili, da Cageovo navodilo, \xc2\xbbizvajati kolikor mogo\xc4\x8de po\xc4\x8dasi\xc2\xab, za orgle ne predstavlja nobenih ovir, izbrali so primeren prostor: cerkev v nem\xc5\xa1kem mestu Halberstadt. Sv. Burchardi je bila nekaj \xc4\x8dasa zapu\xc5\xa1\xc4\x8dena, v njej pa so bile orgle, izdelane leta 1361. Ker je bil za\xc4\x8detek koncerta sprva na\xc4\x8drtovan za leto 2000, je bil dolo\xc4\x8den \xc4\x8das trajanja koncerta enak takratni starosti orgel (639 let). 8 strani Cageove orgelske partiture so zato razvlekli tako, da je vsaka nova nota zaigrana v razmiku ve\xc4\x8d mesecev ali let. Ob redkih novih sli\xc5\xa1nih spremembah ob\xc4\x8dinstvo napolni cerkev.'